REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/261-16

16. novembar 2016. godine

B e o g r a d

ZAPISNIK

ČETVRTE SEDNICE ODBORAZA ZDRAVLjE I PORODICU

ODRŽANE 15. NOVEMBRA 2016. GODINE

Sednica je počela u 14,00 časova.

 Sednici je predsedavao doc. dr. Darko Laketić, predsednik Odbora.

Sednici su prisustvovali članovi Odbora: dr Branislav Blažić, prof. dr Milan Knežević, mr. dr Ljubica Mrdaković Todorović, dr Svetlana Nikolić Pavlović, dr Milovan Krivokapić, dr Desanka Repac, dr Danica Bukvić i dr Dragan Vesović.

Sednici Odbora su prisustvovali zamenici odsutnih članova Odbora: Marjana Maraš i dr Borka Grubor (dr Dragana Barišić).

Sednici nisu prisustvovali članovi Odbora: Branka Stamenković, Gordana Čomić, Nemanja Šarović, prof. dr Milovan Bojić, dr Žarko Korać, dr Muamer Bačevac, kao ni njihovi zamenici.

Pored članova Odbora, sednici su prisustvovali narodni poslanici dr Danijela Stojadinović i Srđan Nogo.

 Sednici je prisustvovao i Meho Mahmutović, državni sekretar u Ministarstvu zdravlja.

 Na predlog predsedavajućeg Odbora, jednoglasno, usvojen je sledeći:

 D n e v n i r e d

1. Predlaganje kandidata za člana Komisije za kontrolu izvršenja krivičnih sankcija;
2. Razmatranje predstavki građana i organizacija;
3. Predlog za organizovanje prvog javnog slušanja Odbora;
4. Razno.

 Pre prelaska na razmatranje utvrđenog dnevnog reda, usvojen je, bez primedaba, Zapisnik treće sednice Odbora, koja je održana 13. oktobra 2016. godine.

 Prva tačka dnevnog reda: **Predlaganje kandidata za člana Komisije za kontrolu izvršenja krivičnih sankcija**

 Predsednik Odbora doc. dr. Darko Laketić je izneo da Narodna skupština saglasno čl. 278. i 282. Zakona o izvršenju krivičnih sankcija i Odlukom o obrazovanju Komisije za kontrolu izvršenja krivičnih sankcija, obrazuje Komisiju za kontrolu izvršenja krivičnih sankcija; da je zadatak ove komisije je da u vršenju kontrole izvršenja krivičnih sankcija i mera pritvora, sagledava stanje u ovoj oblasti i predlaže mere za otklanjanje nepravilnosti, kao i mere za unapređenje uslova života, tretmana i zaštite prava lica lišenih slobode; da Narodna skupština donosi odluku o izboru članova Komisije na predlog Odbora za pravosuđe, državnu upravu i lokalnu samoupravu saglasno članu 278. Zakona o izvršenju krivičnih sankcija. S obzirom na to da se dva člana ove komisije biraju iz reda članova odbora u čijem su delokrugu pitanja iz oblasti ljudskih prava, zdravlja i socijalne politike, shodno tome Odbor za zdravlje i porodicu treba iz reda svojih članova da predloži kandidata za člana Komisije i predlog dostavi Odboru za pravosuđe, kao predlagaču ove odluke. Mandat člana Komisije traje do isteka mandata narodnog poslanika u sazivu Narodne skupštine u kome je izabran.

Imajući u vidu dugogodišnje parlamentarno iskustvo prof. dr Milana Kneževića, predložio je imenovanog za kandidata Odbora, za člana Komisije za kontrolu izvršenja krivičnih sankcija.

Odbor je većinom glasova (10 glasova za, 1 glas uzdržan od 11 prisutnih) usvojio predlog da je kandidat Odbora za člana Komisije za kontrolu izvršenja krivičnih sankcija narodni poslanik prof. dr Milan Knežević.

Druga tačka dnevnog reda: **Razmatranje predstavki građana i organizacija**

 Predsednik Odbora dr sc. med. Darko Laketić je predočio da je Radna grupa za razmatranje predstavki u sastavu: dr Dragana Barišić, dr Milovan Krivokapić i prof. Žarko Korać, na sastanku održanom 20. oktobra 2016. godine, razmotrila predstavke koje su pristigle u ovom sazivu, o čemu će Odbor izvestiti dr Milovan Krivokapić. Predložio je da se Odbor u celini izjasni o predlogu Radne grupe za rešavanje ovih predstavki, osim ako ima zahteva da se o određenoj predstavci odvojeno glasa.

 Izvestilac dr Milovan Krivokapić je ukratko izneo predmet svake predstavke kao i predloge Radne grupe za njihovo rešavanje odnosno postupanje Odbora, sledećim redosledom:

 1. Podnosilac: **Mladen Čavka** (07-1147/16 **od 07.06.2016)**

Predmet: Pacijent, oboleo od multiple skleroze, traži da mu se omogući nastavak lečenja lekom interferon beta, koju je primao na VMA kao student osuguran preko oca. Zbog promene zdravstvenog osiguranja - lice u radnom odnosu, terapija je krajem 2015. godine prekinuta, usled čega je došlo do pogoršanja zdravstvenog stanja. I pored mišljenja stručnog konzilijuma Klinike za neurologiju u Beogradu od 29. januara 2016. godine, da je indikovana terapija interferonom beta, pacijent još uvek ne prima ovu terapiju. Predlog Radne grupe: Predstavku proslediti Republičkom fondu za zdravstveno osiguranje, Stručnoj potkomisiji za lekove, s molbom da se predmet razmotri i hitno reši, imajući u vidu period čekanja osiguranika za navedenu terapiju. 2. Podnosioci: **Transplantaciona mreža Srbije-** prof. dr Dušan Šćepanović, predsednik i osnivač; prof. dr Ljiljana Šćepanović, potpredsednik**;** izvršni direktor ass. dr Saša Borović- kardiohirurg i transplantacioni hirurg; stručno naučni direktor prof. dr Zoran Milošević, opšti i tranplatacioni hirurg **Bioetičko društvo Srbije-** prof. dr Zoran Todorović, predsednik; doc. dr Sandra Radenović, potpredsednik; **Savez organizacija bubrežnih invalida RS,** predsednikprimdr Ljubinko Todorović, nefrolog i pacijent na henodijalizi i **Savez bubrežnih invalida Vojvodine predsednik**, predsednik Zoran Mišković, dipl. ing i dipl.ecc, pacijent na hemodijalizi(5-351/15 **od 11.07.2016)**

Predmet: Inicijativa za izmene i dopune Zakona o transplantaciji organa i tkiva, kao i za suštinske izmene i poboljšanje celokupne organizacije transplantacije organa u Srbiji, temeljnu reorganizaciju Uprave za biomedicinu Ministarstva zdravlja i unapređenje njenog rada kroz kadrovska jačanja i angažovanje eksperata-prof i specijalista sa medicinskih fakulteta i kliničkih centara u Srbiji, te njenu transformaciju u Srbijatranplant kao stručno, samostalno i nezavisno stručno telo i pravno lice. Prilog: dopis LKS da podržava ovu inicijativu. Predlog Radne grupe: Posredstvom službe smo informisani da je iz Uprave za biomedicinu stigao mejl da su u fazi pripreme za javnu raspravu Nacrt Zakona o presađivanju ljudskih organa u svrhu lečenja i Nacrt Zakona o primeni ljudskih ćelija i tkiva, kao i da će o programu i periodu sprovođenja javne rasprave obavestiti Odbor. S obzirom na to da je predsednik Odbora najavio javno slušanje o ovoj temi, treba obavestiti podnosioce predstavki da će Odbor uskladiti svoje planove o organizaciji javnog slušanja sa terminom održavanja javne rasprave o ovim nacrtima zakona.

 3. Podnosilac: **Društvo multiple skleroze Vojvodine** (07-1517/14-5 **od 13.07.2016)** Predmet: Ing. Frano Renić, predsednik Društva, ukazuje na pravni položaj i status lica obolelih od multiple skleroze budući da se radi o jednom od najtežih neuroloških oboljenja. Ističe da za ovu bolest ne postoji lek i da je jedini način da bi se poboljšalo stanje ovih pacijenata korišćenje odgovarajućeg rehabilitacionog centra. Navodi da je akt koji uređuje ovu materiju loš, te da upućivanje osiguranika u neodgovarajuću banju stvara još veće probleme pacijentu i državi zbog pogoršanja bolesti i ponovnog lečenja.

Društvo traži podršku Odbora za njihovo nastojanje da Specijalna bolnica za rehabilitaciju Gornja Trepča u Atomskoj banji bude dostupna pacijentima obolelim od multiple skleroze odnosno da se obolelim od ove teške bolesti omogući lečenje i rehabilitacija u ovoj banji o trošku RFZO-a. Predlog Radne grupe: Podsetiti Društvo na dopis Ministarstva zdravlja koji im je već prosleđen. Dopisom Ministarstva zdravlja od 29. jula 2014. godine Odbor je obavešten da je članom 47. Zakona o zdravstvenoj zaštiti propisano da zdravstvene ustanove koje su osnivaju sredstavima u državnoj svojini osnivaju se u skladu sa Planom mreže zdravstvenih ustanova koje donosi Vlada. Pored navedenog, Uredbom o planu mreže zdravstvenih ustanova utvrđuje se Plan mreže zdravstvenih ustanova, broj, struktura, kapaciteti i prostorni raspored zdravstvenih ustanova u državnoj svojini i njihovih organizacionih jedinica po nivoima zdravstvene zaštite, organizacija službe hitne medicinske pomoći, kao i druga pitanja od značaja za organizaciju zdravstvene službe u Republici Srbiji. Ističu da će inicijativa da se obolelim od mukltiple skleroze omogući produžena rehabilitacija, na teret sredstava RFZO-a, u Atomskoj banji Gornja Trepča, biti upućena na dalje razmatranje nadležim republičkim stručnim komisijama, o čijem stručnom mišljenju će podnosilac zahteva biti blagovremeno obavešten.

4. Podnosilac: **Dragana Soćanin, UG ''Roditelj''** (07-334/16-1 **od 22.07.2016)** Predmet: Zabrinutost povodom primene novog kalendara vakcinacije odnosno dostupnosti vakcine protiv pneumokoka, koja je prema važećim propisima obavezna. Predlog Radne grupe: Imajući u vidu član 5. Zakona o zaštiti stanovništa od zaraznih bolesti koji propisuje zarazne bolesti po kategorijama i posebna zdravstvena pitanja nad kojima se sprovodi epidemiološki nadzor i protiv kojih se primenjuju mere sprečvanja i suzbijanja zaraznih bolesti, među kojima je predviđena i pneumokokna infekcija, predstavku proslediti na nadležnost Ministarstvu zdravlja, Sektoru za javno zdravlje i programsku zdravstvenu zaštitu i Sektoru za lekove i medicinska sredstva, psihoaktivne kontrolisane supstance i prekursore, s molbom da Odbor informišu o ovom pitanju.

5. Podnosilac: **Udruženje bubrežnih bolesnika i invalida na kućnoj dijalizi RS-RENALIS** (06-1658/16 **od 22.07.2016)** Predmet: Zvonko Petrović, predsednik Udruženja, pozvao je članove Odbora na Prvi kongres dijaliziranih Srbije, 25.09. 2016. godine u Banji Koviljači, kako bi zajedno uz prisustvo predstavnika drugih državnih organa i institucija razmotrili probleme i predložili rešenja u cilju obezbeđivanja kvalitetnije zdravstvene zaštite pacijenata na dijalizi. Predlog Radne grupe: Član Odbora dr Milovan Krivokapić prisustvovao ovom kongresu ispred Odbora. Očekuju se zaključci sa ovog kongresa.

6. Podnosilac: **Društvo Srbije za borbu protiv raka** (07-2901/14 **od 27.07.2016 i 27.09.2016.) Prof. dr Slobodan Čikarić, predsednik društva i Vladislav Jovanović, predsednik Skupštine društva**

Predmet: Dopisom od **27.07.2016. godine Društvo je uputilo m**olbu za sastanak sa predstavnicima Odbora, radi informisanja o finansijskim problemima sa kojima se suočava ovo društvo nakon ukidanja doplatne poštanske marke za 2015. i 2016. godinu, što vodi ka gašenju Društva. Najvili su da će Ministarstvu zdravlja dostaviti novi program aktivnosti za 2017. godinu. Dopisom od **27.09.2016. godine** ovom odboru dostavljaju svoju korespodenciju sa Ministarstvom zdravlja. Predlog Radne grupe: Odbor nije nadležan da odlučuje o ovom zahtevu, o čemu treba obavestiti podnosioca predstavke, s obzirom na to da se u Ministarstvu zdravlja, u Sektoru za javno zdravlje i programsku zdravstvenu zaštitu između ostalog obavljaju poslovi koji obuhvataju praćenje sprovođenja projekata i programa, efekata i rezultata programa i projekata iz oblasti programske zdravstvene zaštite, kao i saradnje sa organizacijama i udruženjima radi utvrđivanja potreba osetljivih grupa.

 7. Podnosilac: **Dragica Lalić** (07-1714/16 **od 29.07. 2016.)** Predmet: Predstavka Dragice Lalić,majke prevremeno rođenih blizanaca (sada imaju pet godina), kojima je dijagnostifikovana razvojna disfazija, koja moli u svoje, i u ime drugih roditelja, da se njenoj deci omogući pružanje logopedskih usluga na teret sredstava RFZO-a u Institutu za eksperimentalnu fonetiku i patologiju govora u Beogradu, kako bi deca blagovremeno i uspešno prevazišla poteškoće u razvoju. Imenovana navodi da je prema mišljenju stručnjaka deci sa ovim problemom neophodan svakodnevni logopedski tretman, koji jedino mogu da ostvare u Institutu za eksperimentalnu fonetiku i patologiju govora u Beogradu, te su roditelji prinuđeni da plaćaju ove usluge. U drugim zdravstvenim ustanovama, Institutu za mentalno zdravlje, Zavodu za psihofiziološke poremećaje i govornu patologiju u Beogradu, ove usluge se pružaju uz uput pedijatra, ali se termini zbog gužvi i malih kapaciteta ustanova zakazuju samo jednom u dve do tri nedelje. Predlog Radne grupe: Predstavku uputiti Republičkom fondu za zdravstveno osiguranje s molbom da se razmotri mogućnost da se navedene zdravstvene usluge pružaju i u Institutu za eksperimentalnu fonetiku i patologiju govora u Beogradu, na teret sredstava RFZO-a, kao i da Odbor izveste o ovom pitanju.

8. Podnosilac: **Sindikat zaposlenih u zdravstvu i socijalnoj zaštiti Beograd** (07-1810/16 **od 12.08.2016)** Predmet: Sindikat traži da se reši problem zaposlenih u zdravstvu, kojima će prema članu 37. Zakona o radu, prestati radni odnos na određeno vreme nakon 24 meseca rada u zdravstvenoj ustanovi. Navodi da su u pitanju poslovi za kojima postoji potreba i koji se finansiraju iz sopstvenih sredstava ustanove kao i da su ova lica uglavnom jedini izdržavaoci porodice. Traže da se iznađe rešenje za ovo pitanje i sugerišu izmenu propisa koji se odnose na zdravstvenu delatnost, posebno imajući u vidu propise kojima se određuje maksimalan broj zaposlenih u javnom sektoru. Predlog Radne grupe: Predstavku proslediti Ministarstvu zdravlja na nadležnost, uz sugestiju da se o ovom pitanju razgovara i u što skorije vreme nađe odgovarajuće rešenje, uz molbu da o tome izvesti Odbor.

 9. Podnosilac: **Saša Andonov, Beograd** (07-1845/16 **od 17.08.2016)** Predmet: Podnosilac traži da se u Institutu za zdravstvenu zaštitu majke i deteta Srbije ''Dr Vukan Čupić'' uspostavi redovno dežurstvo Službe za otorinolaringologiju, budući da je ovo jedina pedijatrijska ORL služba u Beogradu i Srbiji u kojoj se obavlja kompletna dijagnostika, lečenje i rehabilitacija dece sa oboljenjima uha, grla i nosa. Navodi da Univerzitetska dečja klinika u Tiršovoj nema službu za otorinolaringologiju, te je iz ovog razloga važno da se uspostavi redovno dežurstvo u Institutu, radi dece kojima je u danima vikenda zbog akutnih bolova uha neophodna pomoć. Predlog Radne grupe: Predstavku proslediti na nadležnost Ministarstvu zdravlja, Sektoru za organizaciju zdravstvene službe, s molbom Odbora da se uvaži opravdani zahtev za pružanjem zdravstvene zaštite deci u Službi za otorinolaringologiju, u Institutu za zdravstvenu zaštitu majke i deteta Srbije ''Dr Vukan Čupić'' i u danima vikenda.

10. Podnosilac: **Sindikat medicinskih sestara i tehničara Srbije, Beograd** (06-1995/16 **od 09.09.2016)** Predmet: Zahtev za prijem i sastanak sa predstavnicima Odbora radi podrške i pomoći u rešavanju mnogobrojnih problema ovih zdravstvenih radnika, povodom kojih je sindikat već pokrenuo inicijative. Problemi su nedovoljan broja medicinskih sestara i tehničara u radnom procesu; nerešen status visoko-obrazovanih medicinskih sestara i tehničara; ugrožena bezbednost i rast procenata oboljevanja i invalidnosti; odlazak velikog broja zdravstvenih radnika na rad u inostranstvo; neadekvatan raspon u koeficijentima zarada, kao i loš materijalni status zaposlenih. Predlog Radne grupe: Radna grupa za razmatranje predstavki obaviće sastanak sa predstavnicima sindikata i o tome obavestiti Odbor na nekoj od narednih sednica.

11. Podnosilac: **''Pacijenti protiv psorijaze''** (06-2666/15-7 **od 13.09.2016)** Predmet: Udruženje traži podršku Odbora u rešavanju problema sa kojima se suočavaju pacijenti oboleli od psorijaze i apeluju da RFZO uvrsti kao prioritetne biološke lekove za psorijazu na Listu lekova, jer se radi o ozbiljnom sistemskom autoimunom oboljenju. Ističu da jedino biološka terapija daje pozitivne rezultate u lečenju umereno-teških i teških oblika psorijaze, te da im treba omogućiti ravnopravni tretman kao i pacijentima obolelim od drugih sistemskih bolesti za koje RFZO plaća biološku terapiju.

Udruženje poziva članove Odbora da se pridruže obeležavanju Svetskog dana borbe protiv psorijaze 29. oktobra 2016. godine. Predlog Radne grupe: Predstavku proslediti na nadležnost Republičkom fondu za zdravstveno osiguranje, s predlogom Odbora da se uz mišljenje stručnjaka iz ove oblasti medicine, razmotri uvođenje biološke terapije za pacijente sa težim oblicima psorijaze o trošku RFZO-a.

 12. Podnosilac: **Mirjana Kerkez, Pančevo** (07-2515/15 od 08.10.2015 i 21.09.2016.**)** Predmet: Imenovana traži odgovor o postupanju nadležnih institucija povodom njenog prigovora na izvršeni inspekcijski nadzor zdravstvenog inspektora dr Jovanke Dimić od 18.11.2015. godine, u Klinici za neurologiju i psihijatriju za decu i omladinu u Beogradu, gde se njeno dete lečilo. Navodi da je po hitnom zahtevu ordinirajućeg lekara ove klinike uradila snimanje deteta magnetnom rezonancom u određenoj privatnoj zdravstvenoj ustanovi po preporuci lekara. Rešenjem RFZO-a njen zahtev za refundaciju troškova ove usluge odbijen je kao neosnovan jer je ocenjeno da pružena zdravstvena usluga u privatnoj ustanovi nije bila hitna. Apeluje da nadležni organi reaguju i pokrenu pitanje odgovornosti zaposlenih u zdravstvenim ustanovama i državnim institucijama koji postupaju u suprotnosti sa odredbama zakona kojim se uređuje zdravstvena zaštita i zakona kojim se uređuje zdravstveno osiguranje u pružanju zdravstvene zaštite pacijentima, jer pojedinci zloupotrebljavaju najtežu situaciju roditelja da bi ostvarili imovinsku korist za sebe i svoje saradnike, čime pored ostalog vređaju i ugled profesije. Predlog Radne grupe: Predstavku proslediti Lekarskoj komori Srbije na nadležnost i postupanje.

13. Podnosilac: **Dragica Maksimović, Beograd** (5-2139/16 **od 21.09.2016)**

Predmet: Predstavku Dragice Maksimović, koja u imeGrupe građana za unapređenje života teško bolesne dece i dece sa smetnjama u razvoju, apeluje da se dopunom zakona omogući roditeljima dece sa teškim smetnjama u razvoju (autizam, mentalna retardacija, Daunov sindrom, retke bolesti, cerebralna paraliza i druge bolesti) koja su starija od 7 godina, da im izabrani lekar pedijatar može, bez lekarske komisije, odobriti bolovanje do mesec dana za vreme akutnih bolesti deteta, imajući u vidu da su ove porodice izložene velikim fizičkim i psihičkim naporima zbog nege deteta sa ovakvim smetnjama.

Predlog Radne grupe: Odbor je zaključio da predstavku prosledi Republičkom fondu za zdravstveno osiguranje na razmatranje, s molbom da Odbor izveste o ovom pitanju.

14. Podnosilac: **Milena Mirković, Zubin Potok** (120-2477/16 **od 14.10.2016)** Predmet: Milena Marković traži finansijsku pomoć od Odbora kako bi još jednom pokušala vantelesnu oplodnju, s obzirom na neuspeh prethodnih pokušaja. Sada nije u mogućnosti da snosi troškove ovog postupka jer su ona i muž nezaposleni. U prilogu je dostavila i predračun Specijalne ginekološke bolnice Beograd, na njeno ime, koji iznosi 250 hiljada dinara. Predlog Radne grupe: Obavestiti imenovanu da Odbor za zdravlje i porodicu ne raspolaže sopstvenim finansijskim sredstvima, te da je našim osiguranicima omogućeno da o trošku države pokušaju vantelesnu oplodnju i u privatnim zdravstvenim ustanovama, te da je potrebno da se imenovana obrati Republičkom fondu za zdravstveno osiguranje, Filijali u Kosovskoj Mitrovici, odnosno pre svega svom izabranom ginekologu u domu zdravlja, koji će je pripremiti za ovu proceduru i uputiti na prvostepenu lekarsku komisiju nadležne filijale RFZO-a.

15. Podnosilac: **Goran Milanović, Batočina** (07-4369/14-1 **od 14.10.2016)** Predmet: Podnosilac predstavke traži da se vrši kontrola zdravstvene ispravnosti vode iz bunara kojom se snabdevaju mnoga sela u Srbiji, radi zaštite zdravlja stanovništva i sprečavanja zaraza. Upozorava da se ispravnost ove vode uopšte ne kontroliše. Predlog Radne grupe: Imajući u vidu da je odredbama člana 6. Zakona o sanitarnom nadzoru propisano da oblast zaštite stanovništva od zaraznih bolesti, kao i oblast javnog snabdevanja stanovništva vodom za piće podležu sanitarnom nadzoru, Odbor je zaključio da predstavku prosledi Ministarstvu zdravlja i Institutu za javno zdravlje Batut na nadležnost, s molbom da Odbor informišu o ovom pitanju.

16. Podnosilac: **Udruženje zdravstvenih radnika Niš, Nebojša Vacić**

 (07-2535/16 **od 19.10.2016)** Predmet: **Traže od ZSS da preispita Odluku, donetu 06.06.2016. godine, kojom se ovo udruženje, zbog kršenja pravila organizovanja kontinuirane edukacije i organizacije stručnog sastanka i testa u jednom danu, sankcioniše i dobija zabranu sprovođenja postojećih programa i zabranu akreditovanja novih programa u narednih 6 meseci. Udruženje tvrdi da pomenuti periodični plan stručnih aktivnosti nije potpisan i overen od strane predsednika Udruženja, niti je zaveden delovodnim pečatom Udruženja. Traže da se preispita ko je sačinio taj plan, kako bi se preuzele zakonom propisane mere radi zaštite interesa članova Udruženja.** Predlog Radne grupe: Odbor ukazuje da je odredbama člana 154. Zakona o zdravstvenoj zaštiti propisana nadležnost Zdravstvenog saveta Srbije, a pored ostalog, tačkom 6. ovog člana predviđeno je da Savet vrši postupak procene kvaliteta programa kontinuirane edukacije zdravstvenih radnika i zdravstvenih saradnika u skladu sa članom 187. stav 3. ovog zakona. Saglasno tome, pitanje akreditacije programa kontinuirane edukacije koje su pokrenuli u nadležnosti je Zdravstvenog saveta Srbije, o čemu treba obavesiti podnosioca.

Predsednik Odbora doc. dr Darko Laketić, osvrnuo se na predstavku Mirjane Kerkez iz Pančeva, povodom koje je izneo stav da pacijent treba da bude u centru zdravstvenog sistema i da odnos između zdravstvenog radnika i pacijenta treba da se zasniva na poverenju, te je s tim u vezi predložio da ovu predstavku treba uputiti i Ministarstvu zdravlja s predlogom da se izvrši vanredna spoljna provera kvaliteta stručnog rada u određenoj zdravstvenoj ustanovi. Zatim je pozvao članove Odbora da prisustvuju okruglom stolu na temu ''Budućnost Srbije u borbi protiv HIV/AIDS-a, koji će se održati u četvrtak 17. novembra 2016. godine u Plavom salonu Narodne skupštine. Obavestio ih je i o dopisu Hemofarm Fondacije, kojim se predlaže organizovanje predavanja na temu transplantacije i doniranja organa povodom kampanje ''Najvažniji poziv u životu'', koju organizuju zajedno sa Ministarstvom zdravlja. S obzirom na to da da su nacrti zakona koji uređuju ovu oblast u završnoj fazi izrade, predložio je da Odbor uskladi svoje planove o organizaciji javnog slušanja sa terminom održavanja javne rasprave o ovim nacrtima zakona, kako bi se konstruktivni predlozi mogli implementirati u tekst predloga zakona. Informisao je članove Odbora da je 2. novembra ove godine u Domu Narodne skupštine primio Svetlanu Stojkov direktorku Farmaceutske komore Srbije, povodom iznošenja problema sa kojim se suočava ovaj sektor zdravstva u Srbiji. Predsednik Odbora dr sci. med. Darko Laketić je saglasan da farmaceutska zdravstvena zaštita ima svoje specifičnosti, ali je i ukazao na značaj menadžmenta, koji odgovarajućim radom i vizijom može doprineti uspešnom poslovanju ovih ustanova. Izneo je stav da bi ušteda i racionalizacija kao i unapređenje usluga u ovom sektoru, te sagledavanje i analiza načina poslovanja uspešnih apoteka doprinelo rešenju određenih problema, boljoj poziciji državnih apoteka na tržištu i njihovom efikasnijem radu. Naglasio je da je obaveza državnih apoteka da budu dostupne i da se mora stimulisati ovo načelo. Izrazio je očekivanje da će se novim zakonskim i drugim propisima iznaći zajedničko rešenje za apotekarsku delatnost u cilju boljeg kvaliteta farmaceutske zdravstvene zaštite. Ujedno je obavestio direktorku da je Odbor za zdravlje i porodicu otvoren za saradnju prilikom usvajanja novih zakona.

 Odbor je većinom glasova (10 za, 1 nije glasao, od 11 prisutnih) usvojio u celini Predlog zaključaka Radne grupe za rešavanje predstavki građana sa dopunama iznetim na ovoj sednici.

Treća tačka dnevnog reda: **Predlog za organizovanje prvog javnog slušanja Odbora**

Predsednik Odbora doc. dr Darko Laketić je obavestio Odbor da im je aktom od 2. novembra 2016. godine, predsednica Narodne skupštine gospođa Maja Gojković dostavila inicijativu Udruženja građana „Roditelj“, kojom traže da se u Narodnoj skupštini održi javno slušanje o mogućnostima i značaju primarne prevencije raka grlića materice u Srbiji, te je zamolila da se ova inicijativa predstavi Odboru i razmotri mogućnost održavanja javnog slušanja.

 Naime, Udruženje je sprovodi kampanju u saradnji sa Ministarstvom zdravlja i Institutom za javno zdravlje Srbije „Dr Milan Jovanović Batut“, koja je usmerena na podizanje svesti u društvu o značaju primarne prevencije raka grlića materice u Srbiji. Prevencija raka grlića materice predstavlja jedan od najvažnijih javno zdravstvenih prioriteta naše zemlje, jer je Srbija na drugom mestu u Evropi po broju umrlih žena od ove bolesti, i zabrinjavajuća je činjenica da rak grlića materice odnese oko 500 života naših majki, sestara.. Imajući u vidu da je prevencija raka grlića materice postavljena kao prioritet zdravstvene politike i u ekspozeu premijera, pokrenuta je medijska kampanju pod nazivom „Vakcina sprečava! Srbija protiv raka grlića materice“, čiji je glavni fokus promocija primarne prevencije, odnosno imunizacije dece protiv oboljenja izazvanih HPV infekcijom, koji je uzročnik ove vrste kancera. Rak grlića materice je jedno od retkih malignih oboljenja čiji je uzročnik poznat, razvija se pod uticajem Humanog papiloma virusa (HPV). Primarna prevencija podrazumeva imunizaciju mlađe populacije, devojčica i dečaka uzrasta od 9 do 15 godina, protiv HPV virusa-uzročnika raka grlića materice ali i drugih oboljenja izazvanih ovim virusom, koja je najefikasniji način prevencije ovog oboljenja. HPV vakcina pruža visoko efikasnu zaštitu od raka grlića materice i drugih oboljenja izazvanih HPV-om. Uspešno se primenjuje u 130 zemalja sveta uključujući 19 zemalja EU i sve zemlje regiona.

Predsednik Odbora je obavestio prisutne da se tim povodom konsultovao sa istaknutim stručnjacima u oblasti epidemiologije, pedijatrije, ginekologije i drugim pojedincima koji se bave ovom problematikom. Preneo je mišljenje svojih sagovornika da nema profesionalnih kontraverzi vezanih za primenu HPV vakcine i da su svi saglasni da ova vakcina ima svoje benefite. Iskustva su poznata samo u inostranstvu s obzirom na to da se ova vakcina u našoj zemlji daje odskoro- od donacije, kada je Ministarstvo zdravlja krenulo sa pilot projektom HPV vakcine u četiri regiona. Na osnovu desetogodišnjeg iskustva u svetu može se reći da je postignut određeni rezultat. Najbitnija stvar za Odbor i cilj ovog javnog slušanja je da smanjimo incidencu nastanka raka grlića materice. S tim u vezi najavio je sveobuhvatnu aktivnost svih činilaca države i zdravstvenog sistema, koji treba zajedničkom akcijom odnosno intenzivnom zdravstvenom edukacijom da doprinesu podizanjem svesti naših građana kako bi se u perspektivi smanjimo broj žena koje oboljevaju. Cilj i krajnji rezultat je zdraviji narod sa manjom stopom obolevanja od bolesti od kojih ne moramo da oboljevamo, ako imamo proaktivno delovanje.

Predsednik Odbora doc. dr Darko Laketić izneo je predlog:

- da Odbor saglasno članu 84. Poslovnika Narodne skupštine organizuje prvo javno slušanje u ovom sazivu, na temu: „Uloga i značaj HPV imunizacije“;

-da se na javno slušanje pozovu: predstavnici državnih organa, zdravstvenih institucija, direktori kancelarija SZO i UNICEF-a za Srbiju, predstavnici profesionalnih organizacija i udruženja građana i to: predsednik Narodne skupštine, Ministarstvo zdravlja, Ministarstvo prosvete, nauke i tehnološkog razvoja, Ministarstvo državne uprave i lokalne samouprave, ministar bez portfelja zadužen za pitanje populacione politike, Zdravstveni savet Srbije, Institut za javno zdravlje Srbije ''Dr Milan Jovanović Batut'', Institut za javno zdravlje Vojvodine, RFZO, Institut za virusologiju, vakcine i serume „Torlak“, Agencija za lekove i medicinska sredstva Srbije, Institut za zdravstvenu zaštitu majke i deteta Srbije ''Dr Vukan Čupić'', Univerzitetska dečja klinika ''Tiršova'', Institut za onkologiju i radiologiju Srbije u KCS, Klinika za ginekologiju i akušerstvo u KCS, Ginekološko-akušerska klinika ''Narodni front'', Klinika za infektivne i tropske bolesti; zavodi za javno zdravlje iz okruga u kojima je sproveden pilot projekat vakcinacije dece HPV vakcinom - Beograd, Požarevac, Kragujevac i Kikinda; direktori regionalnih domova zdravlja, dekani medicinskih fakulteta; profesionalne organizacije kao što su:Srpsko lekarsko društvo, Udruženje pedijatara Srbije, Lekarska komora Srbije, Liga za imunizaciju, te relevantna udruženja građana počev od Udruženja Roditelj.

Vreme održavanja javnog slušanja utvrdiće se naknadno u odnosu na raspoloživost Male sale u Domu Narodne skupštine i slobodnih termina naših uvodničara u programu javnog slušanja, sa predlogom da se javno slušanje održi u prvoj polovini decembra meseca.

Zatim je predsednik Odbora doc. dr Darko Laketić otvorio diskusiju o ovoj tački dnevnog reda, u kojoj su učestvovali: Meho Mahmutović, mr. dr Ljubica Mrdaković Todorović i doc. dr. Darko Laketić.

Meho Mahmutović, državni sekretar u Ministarstvu zdravlja, podržao je ovaj predlog pre svega zbog značaja prevencije i činjenice da se veliki broj žena u Srbiji kasno javlja lekaru primarne zdravstvene zaštite, zbog čega je visoka stopa smrtnosti. Istakao je da je prevencija u fokusu Ministarstva zdravlja te da su u toku aktivnosti na izmeni važećih zakona, i da će akcenat biti na boljoj edukaciji pacijenata na primarnom nivou zdravstvene zaštite. Naglasio je da redovno sprovođenje skrinig programa u domovima zdravlja doprinosi da ovakve masovne i opasne bolesti budu na vreme prepoznate i uspešno lečene, što je slučaj u mnogim zemljama Evropske unije gde je razvijena prevencija i edukacija mladih žena.

Mr. dr Ljubica Mrdaković Todorović je u potpunosti podržala ovaj predlog budući da se profesionalno bavi kolposkopijom i citologijom, da je magistar u oblasti ginekološke onkologije, te da je bila član Republičke stručne komisije za prevenciju raka grlića materice uz naše eminentne stručnjake u ovoj oblasti. Zato predlog ocenjuje kao dobru priliku da se pomogne mladoj populaciji u borbi protiv bolesti koja je izlečiva ako se otkrije u ranoj fazi. Navela je i da će se ovo javno slušanje povezati sa evropskm nedeljom borbe protiv raka grlića materice koja se obelažava svake godine u drugoj polovini januara.

Predsednik Odbora doc. dr Darko Laketić je naglasio da će uključivanje Ministarstva prosvete, nauke i tehnološkog razvoja u sveobuhvatnu aktivnost unapređenja prevencije, pozitivno uticati na omasovljenje imunizacije i podsetio da se nekada vakcinacija obavljala u školama i da je tada obuhvat vakcinisane dece bio mnogo veći. Istakao je da Ministarstvo zdravlja ima ključnu ulogu u sprovođenju principa subordinacije na primarnom, sekundarnom i tercijarnom nivou zdravstvene zaštite, te je izmenu zakonske regulative i propisivanje oštrijih kaznenih odredbi za neizvršenu imunizaciju ocenio kao važan pomak u ovoj oblasti. Dodao je tome i da zdravstvena edukacija nije lak posao s obzirom na prisustvo antivakcinalnog lobija.

Saglasno članu 84. Poslovnika Narodne skupštine, na predlog predsednika Odbora doc. dr Darka Laketića, Odbor je jednoglasno (11 za, od 11 prisutnih ) doneo Odluku o organizovanju prvog javnog slušanja u ovom sazivu na temu: „Uloga i značaj HPV imunizacije“.

.

Četvrta tačka dnevnog reda: **Razno**

Dr Danijela Stojadinović je povodom aktuelnih problema domova zdravlja među kojima su dugovanja, blokade računa, višak zaposlenih, rad na određeno vreme, zatražila smernice resornog ministarstva o tome da li se ove zdravstvene ustanove vraćaju pod ingerenciju ministarstva, imajući u vidu značaj preventivne zdravstvene zaštite, te različito postupanje lokalne samouprave.

Dr Dragan Vesović je sugerisao da pri predlaganju kandidata za članstvo u određenim telima treba predočiti biografiju kandidata. Izneo je mišljenje da su nakon dezintegracije zdravstvenih centara stvoreni veliki problemi opštinama, te je dodao da je lično bio protiv prelaska domova zdravlja pod ingerenciju lokalne samouprave. Takođe je tražio da ga služba Odbora uredno obaveštava o vremenu početka sednice.

Dr Svetlana Nikolić Pavlović je iznela negativna iskustva Doma zdrvalja u Ćupriji nakon njegovog odvajanja od zdravstvenog centra, a pre svega nasleđena dugovanja, dug prema dobavljačima lekova, zaposlenje velikog broj nemedinskog kadra. Sugerisala je da Odbor inicira dijalog na ovu temu kako bi se našlo rešenje za oporavak i efikasnije funkcionisanje domova zdravlja.

Povodom ovih pitanja državni sekretar u Ministarstvu zdravlja Meho Mahmutović rekao je da su u Ministarstvu u toku konsultacije o najboljem modelu organizacije zdravstvene službe; da se prilikom obilaska zdravstvenih ustanova u Srbiji stekao utisak da lokalne samuprave nisu dovoljno ulagale u domove zdravlja osim ako su doktori bili u izvršnoj vlasti kada su projekti obuhvatali i bolnice i domove zdravlja; da organizaciono teže funkcionišu domovi zdravlja i opšte bolnice kad su razdvojeni, da postoje primedbe za dobijanje specijalizacija u domovima zdravlja jer su organizaciono svedeni na nekoliko specijalizacija, te da zbog svega preovladava stav da je bolji model kada primarnni i sekundarni nivo zdravstvene zaštite fukcionišu zajedno sa jednim menadžmentom.

Predsednik Odbora doc. dr Darko Laketić, je izneo da parlamentarizam ima svoje prioritete ali i da članovi odbora treba da budu blagovremeno obavešteni ukoliko se početak sednice pomera zbog rada u plenumu, o čemu su narodni poslanici koji su na vreme došli u salu za sednice odbora usmeno obaešteni. Uvažio je primedbu kojom je traženo da se ubuduće predoči biografija kandidata koji se predlaže za neku funkciju, te da to danas nije učinio polazeći od toga da je predlog bio za našeg istaknutog profesora Univerziteta u Kragujevcu. Saglasan je da se odluka, proistekla u jednom od prethodnih saziva, o odvajanju domova zdravlja od bolnica u praksi pokazala pogrešnom, te je apelovao na resorno ministarstvo da se organizacija zdravstene službe uredi na dobrobit građana tako što će vratiti domove zdravlja pod republičku ingerenciju.

Sednica je završena u 15,20 časova.

 SEKRETAR PREDSEDNIK

Božana Vojinović Doc. dr. Darko Laketić